PAGE  
ועדת הכספים
4
17/11/2009

הכנסת השמונה-עשרה
נוסח לא מתוקן
מושב שני

פרוטוקול
מישיבת ועדת הכספים
‏יום שלישי, ל' בחשון התש"ע (‏17 בנובמבר, 2009), שעה 11:30
סדר היום:
1.
כללי החברות הממשלתיות (מינוי רואי חשבון ושכרם) (תיקון), התשס"ט-2009

נכחו:


חברי הוועדה: 


ציון פיניאן – מ"מ היו"ר

שלי יחימוביץ

מוזמנים:
 

רוני טלמור
-
מחלקת ייעוץ וחקיקה, משרד המשפטים

עו"ד רחל שפיצר-לבנה
-
רשות החברות הממשלתיות

רבקה פרייס
-
רשות החברות הממשלתיות

אבי פרידמן
-
מנכ"ל לשכת רואי החשבון בישראל

רו"ח זהר קנה
-
יו"ר הוועדה לתקני ביקורת, לשכת רואי החשבון בישראל

אסף קדם
-
דובר לשכת רואי החשבון בישראל

עדי גרינבאום
-
יועצת פרלמנטרית, לשכת רואי החשבון בישראל

ד"ר משה ברקת
-
מנהל מחלקת תאגידים, הרשות לניירות ערך

אורי קציר
-
דובר הרשות לניירות ערך

גד סואן
-
מנכ"ל איגוד החברות הציבוריות

עו"ד נתי שילה
-
היועץ המשפטי, איגוד החברות הציבוריות

יאיר רוטלוי
-
חבר הוועד הפועל, איגוד החברות הציבוריות

חזקיה ישראל
-
מנהל המחלקה לביטוח סוציאלי, התאחדות התעשיינים

ייעוץ משפטי:  
ענת מימון

מנהל הוועדה:
טמיר כהן

רשמת פרלמנטרית: אירית שלהבת
כללי החברות הממשלתיות (מינוי רואי חשבון ושכרם) (תיקון), התשס"ט-2009

היו"ר ציון פיניאן:


בוקר טוב לכולם. אני מתכבד לפתוח את ישיבת ועדת הכספים. על סדר היום כללי החברות הממשלתיות (מינוי רואי חשבון ושכרם) (תיקון), התשס"ט-2009. תציג את הכללים עו"ד רחל שפיצר, בבקשה. 

רחל שפיצר-לבנה:


בוקר טוב. אנחנו מגיעים לכאן עם תיקון לכללי החברות הממשלתיות (מינוי רואי חשבון ושכרם). אלה תקנות שהותקנו בשנת 1994 שעוסקות בתהליכי מינוי רואי חשבון בחברות ממשלתיות וקביעת שכרם. 


תקנה 9 לתקנות הללו קובעת שמינוי של רואה חשבון חדש בחברה ממשלתית נכנס לתוקף ב-1 בינואר בשנה שלאחר מועד כינוס האספה הכללית שאישרה את המינוי. יש לנו עוד תקנה שקובעת שהדירקטוריון הוא זה שקובע את תקופת החפיפה בין רואה החשבון היוצא ובין רואה החשבון שנכנס לתפקיד. שתי התקנות הללו יצרו לנו קושי. כיום יש בערך 40 חברות ממשלתיות שאי אפשר להחליף את רואה החשבון המבקר שלהן אלא רק בתחילת השנה. כעת אנחנו קרובים כבר לתחילת שנת 2010, אבל אם לא ימונה רואה חשבון חדש עד 1 בינואר 2010 ניאלץ לחכות עד 1 בינואר 2011, מה שאומר שבמשך שנה שלמה ניאלץ להמתין להחלפת רואה חשבון מבקר. ברוב המקרים מדובר ברואי חשבון שנמצאים כבר מספר שנים רב בחברה הממשלתית ויש מקום להחליף אותם. 

שלי יחימוביץ:


מדוע כל-כך בוער להחליף אותם?

רחל שפיצר-לבנה:


בשל רוטציה. התקנות קובעות תקופה מקסימלית לנשיאה בתפקיד הזה.

שלי יחימוביץ:


למה הגענו ל-deadline הבוער הזה שצריך להחליף עכשיו רואי חשבון?

רחל שפיצר-לבנה:


במשך תקופה ארוכה למדי לא היתה ועדה. יש ועדה להחלפה של רואי החשבון. היא לא התכנסה במשך תקופה ארוכה ואז נוצר מצב שיש לנו 40 חברות ממשלתיות שבהן רואי החשבון מכהנים 6, 7 או 8 שנים כאשר התקופה המקסימלית שקבועה בתקנות היא 6 שנים. 

שלי יחימוביץ:


מדובר ברואי חשבון שהם עובדי החברות?

רחל שפיצר-לבנה:


לא. הם חיצוניים. 

שלי יחימוביץ:


כאשר מחליפים רואה חשבון בעצם מחליפים משרד?

רחל שפיצר-לבנה:


כן. 

שלי יחימוביץ:


במכרז?

רחל שפיצר-לבנה:


יש תהליך מסודר ברשות החברות, שמביאה לדיון הוועדה מספר שמות של משרדי רואי חשבון שמתאימים מבחינת תחומי ההתעסקות שלהם, הגודל של המשרד וכן הלאה. יש ועדה מיוחדת בנושא הזה שקבועה בתקנות והיא דנה ומחליטה מי ימונה. 

שלי יחימוביץ:


אין משרדי רואי חשבון שנשארים ב-loop כל הזמן?

רחל שפיצר-לבנה:


מחליפים אותם, זה משתנה. 

שלי יחימוביץ:


עוברים מחברה לחברה בעצם? יש אפשרות כזאת?

רחל שפיצר-לבנה:


חלק מהם עוברים מחברה לחברה. זה תלוי כמובן בגודל החברה, בגודל המשרד.

שלי יחימוביץ:


אבל זה pool סגור שרשות החברות עצמה מביאה?

רחל שפיצר-לבנה:


לדעתי זה לא pool סגור. הוא משתנה כל הזמן לפי משרדי רואי החשבון שמגיעים. הם מעדכנים את הפרטים שלהם. גם משרדי רואי החשבון משתנים, ההרכבים משתנים, רואי החשבון עוברים ממשרד למשרד, יש מיזוגים והתפצלויות. יש תחלופה. זה בעצם האינטרס שאנחנו דואגים לו כאן. 

אבי פרידמן:


זה לא pool סגור. שלא יהיו אי-הבנות. מעת לעת זה מתעדכן בהתאם לקריטריונים. 

רחל שפיצר-לבנה:


התקנה השנייה שאנו באים לתקן היא תקנת משנה 9(ג) שיצרה קושי משפטי מול ההסדרים שקיימים בחוק החברות הכללי בנוגע לאופן ולמועד מינוים של רואי החשבון. בעוד שחוק החברות קובע שמי שמקבל את ההחלטות בנוגע לרואי החשבון הוא האסיפה הכללית, תקנת משנה 9(ג) קובעת שדירקטוריון החברה הוא שצריך לקבוע את תקופת החפיפה בין רואה חשבון חדש ובין רואה חשבון יוצא. זה יצר קושי, ולכן אנחנו מבקשים לבטל את תקנת משנה 9(ג) ולהוסיף את תקנת משנה 9(ב1) שאמורה לפתור את העיכוב שיש במינוי רואי חשבון חדשים, באופן שאפשר יהיה להכניס לתוקף מינוי של רואה חשבון חדש לא רק ב-1 בינואר בשנה שאחרי האסיפה הכללית אלא גם בתקופות אחרות. 

שלי יחימוביץ:


ואז מי מאשר?

רחל שפיצר-לבנה:


זה מחייב מסלול מיוחד. צריך אישור של רשות החברות הממשלתיות אחרי שהתקבלה חוות דעת של הוועדה למינוי רואה חשבון. 

שלי יחימוביץ:


ומה עם הדירקטוריון?

רחל שפיצר-לבנה:


גם בחברה רגילה הפונקציה הרלוונטית לצורך קביעת רואה החשבון היא האספה הכללית. רואה החשבון המבקר הוא הכלי של בעלי המניות. 

היו"ר ציון פיניאן:


תודה. מישהו רוצה להתייחס?

אבי פרידמן:


אני מנכ"ל לשכת רואי החשבון. שתי הערות, ברשותכם.


הערה ראשונה, אין לנו התנגדות כשהדבר הזה נחוץ.


הערה שנייה, לצערנו במשך כ-6 שנים היתה בעיה בוועדה שכללה 3 שופטים לשעבר שהתפטרו ולמעשה הוועדה לא תפקדה. אבל באופן עקרוני קיימים קריטריונים, ומעת לעת המאגר אמור להתעדכן. 

היו"ר ציון פיניאן:


מי בעד כללי החברות הממשלתיות (מינוי רואי חשבון ושכרם) (תיקון), התשס"ט-2009? מי נגד? מי נמנע?

הצבעה

בעד כללי החברות הממשלתיות (מינוי רואי חשבון ושכרם) (תיקון), התשס"ט-2009 – 2

נגד – אין 

נמנעים – אין

הכללים נתקבלו.

היו"ר ציון פיניאן:


שניים בעד, אין מתנגדים ואין נמנעים. הכללים נתקבלו. 


תודה רבה. 

הישיבה  ננעלה בשעה 11:40

